Svetové dedičstvo UNESCOSvetové dedičstvo UNESCO

**Canterburská katedrála** v Canterbury je jednou z najstarších a najznámejších dochovaných kresťanských stavieb v Anglicku a je súčasťou svetového dedičstva UNESCO. Je tiež katedrálou Arcibiskupa canterburského, vedúceho predstaviteľa Anglikánskej cirkvi. Jej formálne označenie je *Katedrála a metropolitný kostol Ježiša Krista v Canterbury* (angl. Cathedral and Metropolitical Church of Christ at Canterbury). Je cieľom približne 2 miliónov turistov ročne.

Dejiny
------

Pôdorys katedrály
### Založenie

Prvým arcibiskupom bol Augustín z Canterbury, pôvodne opát opátstva Svätého Ondreja v Ríme. V roku 597 ho vyslal pápež Gregor I. na misiu do anglosaského Anglicka. Augustín založil katedrálu v roku 602 a venoval ju Ježišovi Kristovi.

Augustín tiež založil za hranicami mesta benediktínske opátstvo Svätého Petra a Pavla. To bolo neskôr venované jeho pamiatke a dlhú dobu bolo miestom posledného odpočinku canterburských arcibiskupov. Toto opátstvo spolu s kostolom Svätého Martina je tiež súčasťou svetového dedičstva.

### Anglosaské obdobie

Druhá stavba bola vybudovaná na tom istom mieste arcibiskupom Cuthbertom (740 až 758) a venovaná Jánovi Krstiteľovi. O dve storočia neskôr arcibiskup Oda z Canterbury (941 až 958) dal vykonať rekonštrukciu ktorej súčasťou bolo i predĺženie hlavnej chrámovej lode. Súčasťou reforiem vykonávaných Dunstanom bola i výstavba benediktínskeho kláštora v susedstve katedrály.

Saská katedrála bola silne poškodená pri útoku Vikingov na Canterbury v roku 1011. Arcibiskupi Lyfing a Aethelnoth dali dostavať západnú apsidu ako oratórium Svätej Márie.

### Normanské obdobie

Normanská veža pred jej zbúraním
Po ovládnutí Anglicka Normanmi v roku 1066 sa stal prvým normanským arcibiskupom Lanfrank z Pavie. Ten dal postaviť na ruinách pôvodnej stavby katedrálu v normanskom slohu, ktorej vzorom bolo opátstvo v Caen, kde bol Lanfranc predtým opátom. Nová katedrála bola vysvätená v roku 1077. 
Arcibiskup Anselm z Canterbury (1090 až 1109) významne rozšíril chór na východ, aby zaistil dostatočný priestor pre mníchov kláštora. Pod ňou dal vybudovať veľkú a nádherne zdobenú kryptu, ktorá je najväčšia svojho druhu v Anglicku.

### Tomáš Becket

Dôležitým momentom v histórii katedrály bola vražda Tomáša Becketa v severovýchodnej priečnej lodi 29. decembra 1170 vojakmi Henricha II. Tento kráľ mal časté spory s Becketom a uvádza sa, že vyhlásil „*Kto ma zbaví tohto neskrotného kňaza?*". Jeho vojaci toto zvolanie vzali doslova a Becketa zavraždili v jeho vlastnej katedrále.

Po ničivom požiari v roku 1174, ktorý zničil celé východné krídlo, bol prestavaný chór a je tak dôležitou ukážkou ranej anglickej gotiky. Neskôr bol pristavený kostol Najsvätejšej Trojice ako relikviár pozostatkov Tomáša Becketa. Korunovačná veža bola postavená v jeho východnej časti a je tu uchovávaná koruna, ktorá mu spadla z hlavy pri jeho vražde. Ďalšími významnými osobnosťami pochovanými v katedrále sú okrem iných aj Čierny princ Eduard a Henrich IV.. 

Príjmy od pútnikov navštevujúcich Becketove pozostatky, ktoré mali mať hojivé účinky, významne financovali ďalšie prestavby katedrály a okolitých stavieb.

### 14. až 16. storočie

Opát Chillenden (1390 až 1410) dal prestavať hlavnú chrámovú loď v perpendikulárnom slohu, ale ponechal normanské východné krídlo v jeho pôvodnej podobe. Lanfranckova normanská veža bola zbúraná v roku 1430. Jej rekonštrukcia bola začatá v roku 1490 a dokončená v roku 1510 a vznikla tak veža vysoká 90,5 m.

V dobe rušenia anglických kláštorov, kedy boli uzatvárané všetky cirkevné zariadenia, bola katedrála opátstvom. V marci roku 1539 sa vrátila do pôvodného stavu.

### Nedávne dejiny

Pôvodná normanská veža bola z dôvodu statických problémov zbúraná na začiatku 18. storočia. V 30. rokoch 19. storočia bola nahradená dvojicou veží na juhozápadnom okraji v perpendikulárnom slohu. To bola posledná veľká prestavba katedrály.

Ruiny románskej ubytovne boli v 19. storočí nahradené neogotickou knižnicou a archívom. Táto stavba bola zničená leteckou bombou, určenou katedrále, ktorá však minula svoj cieľ, pri nálete počas druhej svetovej vojny. O niekoľko rokov neskôr bola rekonštruovaná do pôvodnej podoby.

Referencie
----------

1. ↑  "Canterbury." Encyclopædia Britannica 2009 Student and Home Edition. Chicago: Encyclopædia Britannica, 2009.
2. ↑   *The Murder of Thomas Becket, 1170* [online]. Eyewitness to history. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Canterburská katedrála**

Externé odkazy
--------------

* stránka Canterburskej katedrály (po anglicky)
* Virtuálny sprievodca katedrálou Archivované 2007-09-28 na Wayback Machine (po anglicky)
* Fotografie a plány katedrály (po anglicky)

Súradnice: 51°16′47″S 1°04′59″V﻿ / ﻿51,27972°S 1,08306°V﻿ / 51.27972; 1.08306

Zdroj
-----

*Tento článok je čiastočný alebo úplný preklad článku Canterburská katedrála na českej Wikipédii.*

  


| * z
* d
* u
Pamiatky v Spojenom kráľovstve na zozname svetového dedičstva UNESCO |
| --- |
| Kultúrne | 
* Blaenavon a priemyselná krajina v okolí
* Palác Blenheim
* Canterburská katedrála, kostol sv. Martina a bývalé opátstvo sv. Augustína
* Hrady a opevnenia kráľa Eduarda I. v Gwynedde
* Bath
* Banícka oblasť v grófstvach Cornwal a West Devon
* Továrne v Derwent Valley
* Hrad Durham a Durhamská katedrála
* Limes Romanus (Hadriánov val)
* Srdce neolitických Orknejí
* Saint George a priľahlé pevnosti
* Iron Bridge
* Maritime Greenwich
* New Lanark
* Edinburgh
* Akvadukt Pontcysyllte
* Royal Botanic Gardens
* Saltaire
* Stonehenge, Avebury a priľahlé miesta
* Kráľovský park Studley a ruiny kláštora Fountains
* Tower of London
* Westminsterský palác, Westminsterské opátstvo a Kostol svätej Margaréty
* Komplex Gorhamovej jaskyne (Gibraltár)
* Observatórium Jodrell Bank
* Slávne kúpeľné mestá Európy (Bath)
* Bridlicová krajina severozápadného Walesu

 |
| Prírodné | 
* Jurassic Coast
* Giant’s Causeway
* Ostrovy Gough a Inaccessible
* Hendersonov ostrov

 |
| Kombinované | 
* St. Kilda

 |